Akademia is gerat vir 'n opwindende 2019 - Solidariteit WêreldSolidariteit Wêreld
Tuis › Nuuskantoor › Akademia is gerat vir 'n opwindende 2019
Akademia is gerat vir 'n opwindende 2019
Akademia hoop om in 2019 van krag tot krag te gaan na die afsluiting op ʼn hoogtepunt in 2018 waar die kwalifikasie BCom Bestuursrekeningkunde deur CIMA (Chartered Institute of Management Accountants), die grootste vooraanstaande professionele liggaam vir bestuursrekenmeesters ter wêreld, geakkrediteer is.
“CIMA se internasionale erkenning beteken dat Akademia se huidige en afgestudeerde BCom Bestuursrekeningkunde-studente sekere vrystellings ontvang om sodoende makliker en vinniger hul professionele lidmaatskap by CIMA te bekom,” verduidelik Rika Nieuwoudt, programkoördineerder van hierdie kwalifikasie.
Boonop het die Afrikaanse hoëronderwysinstelling ook die hoogste vrystelling vir die voorgraadse kwalifikasie in die Suid-Afrikaanse hoëronderwysveld behaal. “Ons is ongelooflik trots op hierdie prestasie, veral omdat dit nou eers ons sewende bestaansjaar is,” vertel Marthinus Visser, besturende direkteur van die instelling.
BCom (Bestuursrekeningkunde) word tans by Akademia se dertien studiesentrums – landswyd en in Namibië – aangebied.
Hierdie instelling wat jaar na jaar verwagtinge oortref, gaan in 2019 nuwe hoogtes bereik, daar is reeds groter en beter planne in die pyplyn vir hulle agste bestaansjaar.
Visser sê dat Akademia hard aan die werk is om volgende jaar die programaanbod vir werksendes verder uit te brei met kwalifikasies waarvoor laasgenoemde mark graag wil studeer: “Wat dit betref is die kwalifikasies BCom (Rekeningkunde), BCom (Wiskunde en Ekonomie), LLB en ʼn hele aantal nagraadse diplomas reeds ontwikkel en tans in die proses om geakkrediteer te word.” Daar word ook ʼn MBA (Master of Business Administration) vir die toekoms beplan.
“Teen die agtergrond van die ontwikkelinge by openbare universiteite het dit van kritieke belang geword dat Akademia, bykomend tot die oplossing vir werkende studente, ook ʼn oplossing bied vir skoolverlaters,” sê Visser. Dit beteken dat ʼn kontakmodel ontwikkel moet word met die gepaardgaande kampus waar studente voltyds kan studeer.
Volgens Visser is die planne hiermee ver gevorder en as alles klopdisselboom verloop, kan Akademia so vroeg soos 2021 daarmee begin. ʼn Kampus is die eerste fase van die planne vir ʼn kontakmodel en vir hierdie doeleinde huur Akademia reeds ʼn kampus in Centurion, en die kwalifikasies wat daar aangebied sal word, is reeds vir akkreditasie ingedien.
“Ons is dan nou reeds besig om te werk aan die beplanning van ʼn groot kampus waar sowat 6 000 studente in ongeveer 40 kwalifikasies voltyds sal kan studeer. Hierdie kwalifikasies sal wees in sewe fakulteite naamlik Ekonomiese Bestuurswetenskap, Natuurwetenskappe, Geesteswetenskappe, Opvoedkundige Wetenskappe, Regte, Gesondheidswetenskappe en Ingenieurswetenskappe,” sê Visser.
Die eerste kwalifikasie in geesteswetenskappe by Akademia is onlangs bekendgestel en dus sal BSocSci (Politiek, Filosofie en Ekonomie) vanaf 2019 by Akademia se dertien studiesentrums landswyd en in Namibië aangebied word.
Drie dekane word ook aanstaande jaar by die instelling verwelkom.
By Geesteswetenskappe: prof. Pieter Duvenage. Prof. Duvenage was vanaf 2011 professor en hoof van die Departement Filosofie aan die Universiteit van die Vrystaat (UV). Hy is sedert 2015 ook ereprofessor in politieke filosofie (2015-2020) in die Skool vir Regte aan die Universiteit van Cardiff in die Verenigde Koninkryk. Prof. Duvenage begin middel Januarie by Akademia.
By Natuurwetenskappe: prof. Hannes Rautenbach. Prof. Rautenbach is ’n weerkundige en hy was o.a. departementshoof van die Departement Geografie, Geo-informatika en Meteorologie aan die Universiteit van Pretoria (UP), hoofwetenskaplike: Klimaatsverandering en Veranderlikheid by die SA Weerdiens, en hy is tans ook buitengewone professor by die Skool vir Gesondheidstelsels en Publieke Gesondheid aan die UP. Prof. Rautenbach begin 1 Februarie 2019 by Akademia.
By Opvoedkunde: prof. Gawie du Toit. Prof. du Toit was o.a. departementshoof van die Departement Kurrikulumstudie, programdirekteur van aanvanklike onderwyseropleiding in die Fakulteit Opvoedkunde, en die direkteur van aanvanklike onderwyseropleiding by die UV. Hy is later gesekondeer na Sol Plaatjie Universiteit waar hy hoof van die Skool vir Opvoedkunde was. Prof. du Toit begin 1 Maart 2019 by Akademia.
Aansoeke vir studies in 2019 is nog oop tot 19 Januarie 2019. Vir meer inligting oor hierdie graad en Akademia se onderrigleermodel, besoek www.akademia.ac.za, of stuur ʼn e-pos na navrae@akademia.ac.za of kontak 0861 222 888.